- Kun drapstiltalte som hadde nøkkelen
Selve drapshandlingen mener påtalemyndigheten skjedde inne i campingvognen som står i den slitne låvebygningen på Oslos østkant. Det er 65-åringen som tidligere var siktet i drapssaken som eier vognen og som leide plassen i Pallesentralen. Han forteller at han kjøpte campingvognen for 14 år siden. - Jeg tenkte å bruke den som kontor, forteller 65-åringen i retten. Først sto den på en tomt ved Bryn senter. Senere ble den flyttet til Pallesentralen på Bryn. Tiltalte har brukt campingvognen som oppholdssted når han har vært i Oslo. 65-åringen anslår at sunnmøringen har hatt tilhold i den i snaue to år. - Det er ingen andre enn han som har bodd i den campingvognen, sier 65-åringen.I den første perioden mens 38-åringen bodde der, låste 65-åringen ham inne i Pallesentralen på Bryn. Dette fordi han var redd for at 38-åringen skulle stjele noe. Den drapstiltalte mannen himler med øynene når han hører dette. Han forklarer at han låste ham inn ved elleve-tiden om kvelden og ut igjen ved ett-tiden dagen etter. - En gang kom han seg ut på egenhånd, og da tenkte jeg at han like greit kunne få nøkkelen. Det var vel i 2012, sier 65-åringen. I retten bekrefter 65-åringen at drapstiltalte disponerte campingvognen på den tiden Sigrid forsvant - natt til 5. august i fjor. - Så du var kun på Pallesentralen hvis han var der og hvis han låste opp, spør aktor, statsadvokat Nina Prebe. - Ja, svarer 65-åringen.Han forteller at han var inne på Pallesentralen to-tre ganger i august 2012. - Han viste meg at det var noen som skal ha forsøkt å gjøre innbrudd der. Det var etter at Sigrid forsvant. Da var jeg der inne. Det var noen som hadde klipt opp et gitter, men jeg synes det så litt rart ut, sier 65-åringen. Han forteller videre at han fikk nøkkelen til Pallesentralen når 38-åringen reiste hjem til Ålesund. - Jeg måtte jo ha den i tilfelle jeg skulle inn der, sier 65-åringen.Blant annet hadde han nøklene i en kortere periode - fra 18. til 25. august i fjor. Tiltalte var i hjembyen i disse dagene. - Var du inne i campingvognen i august 2012, spør Prebe. - Nei. 65-åringen forteller at han først og fremst bruker Pallesentralen som oppbevaringssted, og at han de siste årene ikke har vært der inne mer enn noen ganger i måneden. Han anslår at sist han var inne i campingvognen var en gang i 2011. - Har du på noe tidspunkt gjort noen endringer i denne campingvognen, spør aktor. - Nei, ingenting. Jeg har heller ikke sett eller hørt noe om det. Det ville vært rimelig at han sa fra hvis han skulle begynne å rive inne i campingvognen, og derfor ble jeg veldig overrasket, sier 65-åringen. 38-åringen har i retten sagt at han bestemte seg for å «fiffe opp» vognen etter et venninnebesøk i slutten av juli 2012.I forrige uke forklarte tiltalte at han brukte salmiakk for å fjerne brunsnegler utenfor verkstedet. Dette avviser imidlertid 65-åringen. - Det har jeg aldri sett at han har gjort. Han har sett at jeg peller brunsnegler i en plastdunk med salt, sier 65-åringen. 65-åringen sier også at han ble overrasket da han ble klar over at tiltalte har vært ved verkstedet på Kolbotn alene. - Ja, jeg ble overrasket. Hva skulle han der? Han hadde ikke noe verktøy, for det var innelåst. Og det var kun jeg som hadde nøkkelen, sier 65-åringen. - Men jeg skjønner jo litt mer etter å ha lest politirapportene, sier 65-åringen. Aktor Prebe viser til avhør fra 4. september 2012, hvor 65-åringen forklarer at han de siste dagene før pågripelsen reagerte på at tiltalte stod ved skråningen bortenfor verkstedet og kikket utfor kanten. - Vi bruker det som tisseplass. Det er veldig lite å se der, og derfor reagerte jeg på at han bare stod der, sier 65-åringen i retten.
Mekkekameraten (65) sier det kun var drapstiltalte som hadde nøkkelen til Pallesentralen på Bryn - stedet hvor påtalemyndigheten mener Sigrid Giskegjerde Schjetne (16) ble drept.